'n Nuwe bedeling deur Christo Nel | Bydraes | Woes - Kreatiewe platform vir Afrikaans
Titel: 'n Nuwe bedeling
Datum gepubliseer: 30 Nov 2015
Oor die besnydenis as teken van die Ou-Testamentiese volk van God hoef ek hopelik nie te veel te sê nie. Kom ek sê net dit:
Onthou jy hoe God vir die volk wat pas na veertig jaar uit die woestyn gekom het, daar by Gilgal net nadat hulle oor die Jordaan die beloofde land Kanaän binnegegaan het, aangedring het dat al die seuntjies en manne wat nie besny was nie, eers besny moes word? Want tydens hulle verblyf in die woestyn (omdat dit net te gevaarlik was om mense daar te besny), is niemand besny nie. Daarom moes hulle, as God se Ou-Testamentiese volk, wie se identiteit juis ook aan die besnydenis gekoppel en gemeet is, besny word voordat hulle werklik die nuwe beloofde land Kanaän in besit kan neem.
Die nuwe bedeling
Die nuwe bedeling het ontstaan toe die tempel in 70 deur Rome vernietig is en daarmee saam het die Joodse tempelkultus 'n geweldige slag gekry. Skielik kon daar nie meer offers by die tempel gebring word nie. Die ampte van priester en hoëpriester het onnodig geraak. Die godsdiens is gedesentraliseer na die sinagoges toe, want baie Jode het Israel verlaat en as't ware in verstrooiing dwarsoor die wêreld gaan woon. Oral in hulle gemeenskappies is sinagoges opgerig om die godsdiensbeoefening in stand te hou, maar die oorhoofse struktuur van 'n tempel was daarmee heen.
Nou kom die skrywer van Hebreërs en hy stel voor dat die Christuskultus die logiese opvolg is vir die tempelkultus wat in die onlangse verlede van die toneel gevee is. Deur dit voor te stel, hoop hy dat hy sommer weer bietjie lewe in die Christuskultus ook kan blaas, want dit lyk vir hom asof die Christene se arms lam en hulle knieë slap geword het.
Met die nuwe stuk verbeelding wat hy by die mite voeg, wil hy nuwe lewe in die Christendom inblaas en wil hy 'n teologiese sprong maak om te bewys dat die tempelkultus van die Judaïsme volledig deur die Christus van die Christuskultus vervang is. Daarom bring hy die terme ou verbond en nuwe verbond ter sprake.
5 jaar 1 maand 3 weke 6 dae 16 ure oud
Liefde Hartseer Genade Vergifnis Die lewe Die dood Kinders Bejaardes Ouers Huwelik Eg Suid Afrikaans Familie Werk Godsdiens Kerk Diens Verhoudings vriende Geld Vrouens Mans Pyn Sosiale kommentaar Inspirerend Dankbaarheid Verlange Behoefte Vreugde Hoop Wanhoop Seeninge Spiritueel